મેરાન્યૂઝ નેટવર્ક.પોરબંદરઃ અરબી સમુદ્રમાં આઇએબીએલની વિસંગતતાનો ભોગ અનેક નિર્દોષ ભારતીય માછીમારો બનતા આવ્યા છે.ત્યારે પાકિસ્તાન મરીન એજન્સીએ ભારતીય સીમમાં ઘૂસી એક માછીમાર બોટના કરેલા અપહરણ બાદ કરાચી જેલમાં સબડતા એક ઉનાના કેદીનું કરાચીમાં જ મૃત્યુ નીપજ્યું હોવાની વિગતો સામે આવી છે. આ ઘટના અંગે પાકિસ્તાની દુતાવાસ દ્વારા કે ભારતીય વિદેશ મંત્રાલય દ્વારા મૃતકના પરિવાર જનોને જાણ કરવામાં આવી નથી. મૃતક માછીમારના સાથીદારે પોતાના ઘરે લખેલ પત્રમાં આ વિગતો ટાંકતા સમગ્ર ઘટના ઉજાગર થવા પામી છે. ઉનાના માછીમારના મૃત્યુના સમાચારને લઈને પરિવારમાં શોકનું મોજું પ્રસરી ગયું છે.